**6Revista Presei**

**25 august 2014**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Puterea** | **Legea adopţiilor naşte monştri. Bebeluşii devin o marfă** |

**Puterea**

**Legea adopţiilor naşte monştri. Bebeluşii devin o marfă**

**Sute de anunţuri postate pe internet tratează copiii nou-născuţi sau încă în burtica mamei ca pe o marfă. Părinţi disperaţi, din ţară sau din străinătate, care nu pot avea copii, transmit mesaje de genul: “”Vrem să adoptăm un copil direct din maternitate”. Mămici speriate de traiul greu anunţă că îşi dau copiii nenăscuţi. Evident, nimeni nu vorbeşte de bani, dar, atât timp cât actuala lege nu permite adoptarea unui copil direct din maternitate, este clar că în majoritatea cazurilor este implicată şi o motivaţie financiară.**

Toate aceste anunţuri disperate vin pe fondul unei legi a adopţiilor neschimbată de ani întregi, care nu permite adoptarea copiilor foarte mici, eventual direct din maternitate, şi care dă dreptul mamelor criminale, ce îşi abandonează nou-născuţii în maternitate sau, şi mai rău, îi aruncă la ghenă, să dicteze asupra sorţii micuţilor. Astfel, un sistem defect aruncă mii de copii în sistemul de plasament sau chiar  în stradă.

Un grup de 30 de ONG-uri, reunite sub coordonarea Asociaţiei Catharsis Braşov, a încercat corectarea acestei anomalii. Organizaţiile au propus să poată fi adoptat copilul lipsit definitiv de ocrotire părintească, de care nu s-au interesat părinţii fireşti sau rudele apropiate în primele şase săptămâni de la abandonul său în maternitate, spital, instituţii de ocrotire socială, OPA (organismul privat agreat, cu competenţe în activitatea de adopţie) sau locuri publice.

Potrivit propunerii, mama va fi dusă de asistentul social la judecător unde va declara că vrea să abandoneze copilul, acesta urmând să plece imediat din plasament direct la familiile atestate aflate pe listele de aşteptare. “Familia preia copilul direct din maternitate. Avantaje nenumărate: copilul este integrat imediat într-o familie, statul nu mai cheltuie bani cu întreţinerea lui, iar familia adoptatoare reuşeşte să ia în îngrijire copilul la vârstă cât mai mică”, a declarat, pentru PUTEREA, dna Azota Popescu, fondator şi preşedinte al Asociaţiei Catharsis Braşov. Proiectul stipulează şi condiţiile în care mama ar putea să revină asupra deciziei. “Mama copilului poate reveni asupra consimţământului în termen de 8 săptămâni. Poate lua înapoi copilul, dar numai în urma unei anchete sociale. Dacă, după cele 8 săptămâni, mama nu a revenit, Comisia pentru Protecţia Copilului eliberează decizia prin care copilul este declarat abandonat şi, ulterior, minorul este declarat adoptabil, putând să rămână în familia care l-a preluat direct din maternitate”, ne-a mai explicat Azota Popescu. În proiect se mai arată că, în mod excepţional, instanţa judecătorească poate trece peste refuzul părinţilor fireşti sau al tutorelui de a consimţi la adopţia copilului dacă se dovedeşte, prin orice mijloace de probă, că aceştia refuză în mod abuziv să-şi dea consimţământul la adopţie şi instanţa apreciază că adopţia este în interesul superior al copilului.

**Familii din afara ţării**

Proiectul de lege mai prevede că pot fi adoptaţi intracomunitar sau internaţional copiii pentru care nu a fost identificată o familie de adopţie naţională timp de şase luni de la data dobândirii statutului de copil eligibil la adopţie şi copilul instituţionalizat pentru care nu au fost identificate familii de adopţie naţională până la împlinirea vârstei de un an. Potrivit datelor furnizate de ONG-uri, 61.656 de copii se aflau în grija statului la sfârşitul anului 2012. “Legea aduce o noutate şi pentru copiii abandonaţi de ani întregi în sistem. Comisia de Protecţia Copilului să meargă la casele de copii şi să îi declare adoptabili. Ulterior, în maximum şase luni, aceşti copii pot fi adoptaţi de familii din România sau, după depăşirea acestui termen, de familii din străinătate”, a mai spus Azota Popescu.

**Refuz categoric**

Din păcate, Oficiul Român pentru Adopţii, autoritatea decisivă în domeniu până în martie 2014, s-a opus modificărilor propuse, după ce iniţial reprezentanţii ei recunoscuseră că este necesară o schimbare. Singurul lucru reuşit de ONG-uri a fost schimbarea Legii adopţiilor de două ori în timpul guvernului Boc. Din păcate, a fost schimbată numai numerotarea articolelor care discriminau copiii abandonați și familiile care vor să adopte, nu și conținutul acestora.

**O rază de speranţă**

Asociaţia Catharsis a anunţat, recent, că după 10 ani glasul orfanilor s-a făcut auzit. Campania “Vrem o Românie fără orfani” a determinat nou înfiinţata Autoritate Naţională pentru Protecţia Drepturilor Copilului şi Adopţie (ANPDCA) să reia procedura pentru modificarea Legii adopţiilor. “Am pregătit alte două proiecte de lege, conform noului Cod civil, Cap. III, Adopția. Primul, privind adopția națională! Cel de-al doilea, privind adopția internațională! Am trimis ambele proiecte, spre analiză și completare, tuturor DGASPC-urilor din țară și, evident,  Autorității Naționale pentru Protecția Drepturilor Copilului și Adopție. Scrisoarea primită în aceste zile de la Autoritate ne motivează convingerea că eforturile noastre,  care au ca obiect de activitate apărarea drepturilor copilului, vor pune capăt suferinței, umilinței, chinurilor, nedreptății și discriminării fără milă a copiilor abandonați!”, au declarat reprezentanţii Asociaţiei Catharsis.

În răspunsul trimis Asociaţiei se menţionează că “Autoritatea Naţională pentru Protecţia Drepturilor Copilului şi Adopţie a preluat activitatea în domeniul adopţiilor de la fostul Oficiu Român pentru Adopţii şi s-a substituit în toate drepturile şi obligaţiile în care Oficiul Român pentru Adopţii era parte”. Reprezentanţii Autorităţii recunosc că actuala legislaţie generează o serie de dificultăţi în cadrul procedurilor de adopţie şi susţin că vor identifica soluţiile legislative adecvate care să asigure depăşirea acestora. “La nivelul ANPDCA a fost constituit un grup de lucru care va avea normative în materie şi modul de implementare a acestora, la finalul acestei evaluări urmând a fi formulate şi o serie de propuneri ce vor viza modificarea normelor legale incidente în material adopţiei. În acest context vă informăm că propunerile conţinute în materialele transmise vor fi atent evaluate în cadrul activităţii grupului mai sus menţionat, urmând ca, în măsura în care acestea vor corespunde obiectivelor stabilite şi angajamentelor internaţionale asumate de România în acest domeniu, să fie luată o decizie cu privire la oportunitatea preluării şi includerii acestora într-un viitor proiect de act normativ”, se menţionează în răspunsul trimis de Autoritate Asociaţiei Catharsis.

**Abandonaţi**

Potrivit datelor oficiale, în perioada ianuarie - martie 2013, 250 de copii au fost abandonaţi de mame în maternităţi, 114 au fost lăsaţi în secţiile de pediatrie, iar 23, în alte secţii de spital. Din 387 de copii părăsiţi, 348 au fost externaţi, însă doar 140 dintre ei s-au reîntors în familie. 146 dintre minori au fost plasaţi la asistenţi maternali profesionişti, 26 la câte o familie sau persoană, iar 14 au ajuns în centre de plasament